[Foto’s] Dís hoekom jy serpe buite sien hangDie serpe as deel van die 67 Blankets-inisiatief (Foto: 67 Blankets) Carolyn Steyn, een van die groot geeste agter die 67 Blankets-inisiatief vir Nelson Mandeladag, het pas ŉ nuwe winterprojek van stapel gestuur: brei serpe en hang dit buite vir behoeftiges. Steyn het in 2013 met dié 67 Blankets-inisiatief begin om komberse vir minderbevoorregtes te skenk. Die komberse word aan inwoners van ouetehuise, weeshuise en informele nedersettings gegee. Die veldtog het verlede jaar ŉ wêreldrekord verbeter toe ŉ oppervlakte van nagenoeg 17 181 m² met handgemaakte komberse bedek is. Dié samekoms het die veldtog ŉ plek in die Guinness World Records besorg en meer as 10 000 mense laat warmer slaap. Die serpe as deel van die 67 Blankets-inisiatief (Foto: 67 Blankets) “Ek wil voorstel dat ons soveel moontlik serpe brei vir ŉ inisiatief wat een van omgee geword het,” het Steyn op Facebook gesê. “Ons gaan die serpe hang in parke, rondom bome, parkeermeters en lamppale. Elkeen van die serpe het ŉ boodskap: Ek is nié verlore nie. As jy koud kry en jy het my nodig, vat my, asseblief. Liefde.” Steyn het alle Suid-Afrikaners aangemoedig om aan die projek deel te neem en foto’s daarvan op die 67 Blankets Facebook-blad te deel.